Στην παρούσα ανακοίνωση η Ευρωπαϊκή Επιτροπή θεσπίζει τις κατευθυντήριες γραμμές δράσης σχετικά με την αντίδραση της Ευρωπαϊκής Ένωσης (ΕΕ) στο θέμα της αποψίλωσης, καλεί φορείς να συνεισφέρουν και στοχεύει στην ανάληψη αρχικών δράσεων που δημιουργούν τις βάσεις για μια παγκόσμια αντίδραση στην αποψίλωση. Η ΕΕ καλεί να έχει συγκρατηθεί, το αργότερο έως το 2030, η παγκόσμια απώλεια δασικών εκτάσεων (δηλαδή ο αποχαρακτηρισμός δασικών εκτάσεων) και, έως το 2020, να έχει μειωθεί η γενική αποψίλωση των τροπικών δασών κατά τουλάχιστον 50 % σε σύγκριση με τα σημερινά επίπεδα. Θεωρεί ότι η καταπολέμηση της αποψίλωσης πρέπει να είναι πολυεπίπεδη: από την ενίσχυση της εθνικής και τοπικής διαχείρισης των δασών και τη βελτίωση των μηχανισμών παρακολούθησης, έως τον συνυπολογισμό της ζήτησης των καταναλωτών και τη δημιουργία οικονομικών κινήτρων για τη διατήρηση των δασών. Η εν λόγω δράση θα πρέπει να υλοποιηθεί στο πλαίσιο διεθνών συμφωνιών όπως η σύμβαση για τη βιολογική ποικιλότητα και η σύμβαση-πλαίσιο για την κλιματική αλλαγή του ΟΗΕ. Δείχνει ότι οι υφιστάμενες πολιτικές στην ΕΕ μπορούν να βοηθήσουν στην αντιμετώπιση της αποψίλωσης, όπως η επιβολή της δασικής νομοθεσίας, η διακυβέρνηση και το εμπόριο (FLEGT), οι οικολογικές δημόσιες συμβάσεις, η οικολογική σήμανση, και οι εργασίες που πραγματοποιούνται στο πλαίσιο της συμμαχίας όσον αφορά την αλλαγή του κλίματος του πλανήτη (GCCA). Υποδεικνύει τον τρόπο με τον οποίο τα έσοδα από το σύστημα εμπορίας εκπομπών (ΣΕΔΕ) θα μπορούσαν να χρησιμοποιηθούν για τη χρηματοδότηση της καταπολέμησης της αποψίλωσης. Προτείνει την ίδρυση ενός παγκόσμιου μηχανισμού προκειμένου να παρέχονται κίνητρα για τη διατήρηση των τροπικών δασών, ο οποίος ονομάστηκε REDD+ (δηλαδή μείωση των εκπομπών από την αποψίλωση και υποβάθμιση των δασών, συμπεριλαμβανομένης της δάσωσης, της διατήρησης και της βιώσιμης διαχείρισης των δασών).